Sindre Pettersen

Sindre Pettersen (født 3. november 1996 i Nittedal i Romerike) er en norsk skiskytter, som tidligere også har drevet med langrenn og kombinert. Han ble juniorverdensmester på 15 km skiskyting i 2017.

Idrettskarriere 
2012-13
Under NM i rulleskiskyting 2012 i september vant Pettersen sprinten i klassen M17, og han vant også jaktstarten.

Pettersen deltok i kombinert under Junior-VM på ski 2013, og kom der på 17.-plass på 10 km og 27.-plass på 5 km. Han deltok i Junior-NM på ski 2013, der han fikk sølv på 15 km fri teknikk i klassen M 17 år, bak Sjur Slettom. 

Under NM i mix-stafett i skiskyting deltok han på Oslo og Akershus' førstelag i klassen M17-18 år, og kom der på andreplass. I mars deltok han i Junior-NM i skiskyting 2013, og fikk der sølv på normaldistansen. I tillegg kom han på ellevteplass på sprinten, og på stafetten kom han på sjuendeplass i klassen M17-18 sammen med Oslo og Akershus' førstelag. 

Han kom på 12.-plass sammenlagt i Norgescupen i skiskyting for junior, i 17-årsklassen. Han kom på sjetteplass i norgescupen i kombinert.

2013-14
Under NM i rulleskiskyting 2013 deltok han i klassen M18, og vant der sprinten, og endte på andreplass på jaktstarten, bak Kristian Killingberg. I januar 2014 deltok han i kombinert under Junior-VM på ski 2014, og Norge fikk der bronse i lagkonkurransen, der han gikk sammen med Jarl Magnus Riiber, Sigmund Kielland og Emil Vilhelmsen. Individuelt kom han på ellevteplass på 5 km og sjetteplass på 10 km.

Junior-NM i skiskyting 2014 del 1 ble arrangert i Brumunddal, der han vant normaldistansen i klassen M18. Han fikk bronse på sprinten, og han deltok også på Oslo og Akershus' stafettlag som vant stafetten i klassen M17-18. Junior-NM del 2 ble arrangert i Os i Østerdalen i mars, og Pettersen kom der på fjerdeplass på fellesstarten, og ble diskvalifisert på supersprinten, på grunn av for mange skudd. På mix-stafetten fikk han gull i klassen M17-18, sammen med Kirsten Daae Wiig og Johannes Dale på Oslo og Akershus' førstelag. 

Pettersen deltok både i langrenn og kombinert under Junior-NM på ski 2014 i Mo i Rana. I kombinert fikk han sølv, og i langrenn kom han på fjerdeplass på 10 km fristil, i klassen M18.

Han kom på fjerdeplass i klassen M18 år under Norgescupen i skiskyting for junior 2013/14, med 164 poeng. Han vant to av rennene i denne norgescupen. I norgescupen i kombinert kom han på femteplass. Han deltok også i Norgescupen i langrenn for junior 2013/14, og kom der på 30.-plass med 50 poeng. 

2014-15
Under NM i mix-stafett gikk Pettersen på Oslo og Akershus' tredjelag, som fikk bronse i klassen 17-21 år. Han var reserve under Junior-VM i skiskyting 2015. 

Han deltok i stafett under Junior-NM på ski 2015, der han gikk på Akershus' førstelag som fikk sølv på 4 x 5 km stafett. Han deltok i 19-årsklassen under Junior-NM i skiskyting 2015, og fikk der sølv på sprinten, bak Andreas Kjeverud Eggen. Han kom på 45.-plass på normaldistansen, og 13.-plass på stafetten. 

I Norgescupen i skiskyting for junior 2014/15 vant han tre av rennene, og vant norgescupen sammenlagt med 198 poeng, like mange poeng som Mattis Haug. I Norgescupen i langrenn for junior 2014/15 fikk han til sammen 156 poeng, og endte på 18.-plass i klassen 18-19 år. 

2015-16
Han deltok igjen i Junior-VM i skiskyting 2016, som ble arrangert i Romania. Hans beste individuelle plassering ble sjetteplass på sprinten, på plassen bak Isak Flo Bødal, og han deltok også på Norges stafettlag som kom på fjerdeplass på stafetten. På 15 km kom han på 39.-plass. Under Junior-NM i skiskyting 2016 deltok han i klassen M20-21 år, og vant sprinten i dette mesterskapet. Han kom på fjerdeplass på normaldistansen, og han fikk gull på stafetten i klassen M17-21. 

I Norgescupen i skiskyting for junior 2015/16 endte han på niendeplass. Han deltok også i Norgescupen i langrenn for junior 2015/16, og kom der på 44.-plass med 29 poeng. 

2016-17
I september 2016 deltok han i NM i rulleskiskyting 2016, og fikk der sølv på sprinten, og han kom på femteplass på jaktstarten i klassen M20-21. 

Junior-VM i skiskyting 2017 ble hans internasjonale gjennombrudd, der han vant 15 km individuelt, og fikk sølv på jaktstarten, bak russiske Igor Malinovskii, etter at han kom på åttendeplass på sprinten. I tillegg fikk Norge sølv på stafetten. Han fikk tre medaljer under Junior-NM i skiskyting 2017; han fikk sølv på sprinten og normaldistansen, og bronse på stafetten. I Norgescupen i skiskyting for junior 2017 kom han på sjetteplass i klassen 20-21 år.

Pettersen deltok i IBU-cupen denne sesongen, og en førsteplass og en andreplass i stafett i enkeltrenn. Han kom på 87.-plass i IBU-cupen 2016/17 totalt, og i IBU-cupen for junior 2016/17 kom han på 25.-plass totalt. I Norgescupen i skiskyting for junior 2017 kom han på sjetteplass.

Referanser

Eksterne lenker 
 

Norske langrennsløpere
Norske skiskyttere
Norske kombinertløpere
Juniorverdensmestere i skiskyting
Personer fra Nittedal kommune
Fødsler i 1996
Kongepokalvinnere i skiskyting